P. Hrušovský, podpredseda NR SR: (2002-05-23):
Páni poslanci, vyhlasujem rozpravu o tomto bode programu za skončenú. Prerušujem rokovanie. Ďakujem pánovi poslancovi Finďovi a pánovi poslancovi Jurišovi. (Ruch v sále.) Pristúpime k rokovaniu o ďalšom bode programu, ktorým je návrh skupiny poslancov Národnej rady Slovenskej republiky na vydanie zákona o Komore ekológov . Návrh prerokúvame ako tlač 1474, ktorého súčasťou je aj rozhodnutie predsedu Národnej rady pod č. 1635 o pridelení návrhu na prerokovanie výborom. Pán poslanec Ambróš, prosím, aby ste odôvodnili tento návrh zákona. Zelení sú dvaja rovnakí. L. Ambróš, poslanec: Vážený pán podpredseda, vážené panie poslankyne, páni poslanci, dovoľte mi, aby som predložil návrh zákona o Komore ekológov Slovenskej republiky. Stavovská profesijná organizácia ekológov, komora, je navrhovaná na dozor nad odbornou a etickou úrovňou vedeckých pracovníkov a expertov v oblasti ekológie. (Reakcia z pléna a smiech v sále.) Jej poslaním je normovať zásady výkonu povolania ekológov a bdieť nad ich dodržiavaním v prípade poskytovania expertných služieb. Vytvorenie komory je akútnou potrebou vzhľadom na nevyhnutnosť zamedziť a vylúčiť nekvalifikované vstupovanie do otázok posudzovania kvality prírodného prostredia, ekosystémov a potenciálnych vplyvov ľudskej činnosti na existenčné podmienky jednotlivých druhov živých organizmov. Zákon o Komore ekológov predstavuje dôležitý legislatívny rámec upravujúci podmienky poskytovania služieb, najmä aplikácie výsledkov ekologického výskumu pri starostlivosti o životné prostredie a ochranu prírody. Členstvo v Komore ekológov bude zárukou preukázanej vysokej odbornosti v oblasti, nezaujatej interpretácie dát, objektívneho poskytovania informácií a kvalitného vykonávania prác. Kompetentne pochopená a vypracovaná ekologická expertíza musí byť neoddeliteľnou súčasťou environmentálnych štúdií, plánovania manažmentu krajiny, ako aj procesu hodnotenia vplyvu činnosti na životné prostredie. Vzhľadom na doterajšiu medzerovitosť v tomto a podobných aktivitách dochádzalo často k nadužívaniu ekológie nekompetentnými odborníkmi, čím v mnohých prípadoch utrpelo dobré meno tejto vednej disciplíny. Členstvo v Komore ekológov a z toho vyplývajúce práva člena nie sú nahrádzaním certifikátov vydávaných Ministerstvom životného prostredia Slovenskej republiky, prípadne certifikátov súdnych znalcov. Naopak, Komora ekológov ponúka v rýchle sa rozvíjajúcom procese certifikácie v tejto a v príbuzných oblastiach účinnú pomoc a podporu, stanovy, rovnako ako volebný poriadok, rokovací poriadok, disciplinárny poriadok a etický kódex, bude schvaľovať ustanovujúci snem komory, ktorý zvolá po schválení zákona prípravný výbor pracujúci pri Slovenskej ekologickej spoločnosti Slovenskej akadémie vied. Navrhovaný zákon nemá žiadny dosah na štátny rozpočet ani na rozpočet obcí a miest. Je v súlade s Ústavou Slovenskej republiky v znení ústavného zákona č. 9/1999 Z. z. a všeobecne záväznými predpismi, ako aj s medzinárodnými zmluvami, ktorými je Slovenská republika viazaná. Nevyvoláva žiadne personálne ani inštitucionálne nároky. Návrh zákona bol prerokúvaný s Ministerstvom financií SR aj s Ministerstvo životného prostredia Slovenskej republiky. Nedá mi, aby som sa nevyjadril k názoru pána Benkovského, že nepodporí prerokúvanie návrhov komôr, ktoré sa majú dnes uskutočniť. Bolo by to veľmi nekorektné a porušenie Ústavy Slovenskej republiky, ak na Slovensku máte zákonom schválené komory a ďalším občanom, ktorí majú záujem, podobne ako tí, ktorí majú zriadené, spomeniem len také prípady, ako je Komora kominárov, ale aj Komora komerčných právnikov alebo ďalšie, podľa môjho názoru majú občania v zmysle svojho profesijného zaradenia právo zhromažďovať sa v určitej profesijnej organizácii, to znamená v komore, a podieľať sa na tom, aby tá činnosť v tej profesii, ktorú vykonávajú, bola inštitucionalizovaná, aby mala určitý právny rámec. Čiže z tohto pohľadu by som vás chcel požiadať o podporu tohto návrhu, ktorý predkladám, aby sme ho posunuli do druhého čítania. Ďakujem pekne.